**CONŢINUTUL DOSARULUI DE CONCURS**

Documente depuse de candidat:

1. cererea de înscriere la concurs, semnată de candidat, care include: declarația pe propria răspundere privind veridicitatea informațiilor prezentate în dosar și **rezoluția comisiei privind informațiile din fișa de verificare a îndeplinirii standardelor (cu semnăturile membrilor), (Documentul nr. 1)**

2. propunere de dezvoltare a carierei universitare privind activitățile științifice și competențele didactice, pentru candidații la posturile didactice și, respectiv, activitățile științifice și competențele privind cercetarea, pentru candidații la posturile de cercetare; propunerea se redactează de către candidat, cuprinde maximum 10 pagini și este unul dintre principalele criterii de departajare a candidaților, **(Documentul nr. 2)**

3. curriculum vitae al candidatului în format tipărit **și în format electronic**. Curriculum vitae Europass al candidatului trebuie să includă:

- informații despre studiile efectuate și diplomele obținute;

- informații despre experiența profesională și locurile de muncă relevante, ocupate anterior;

- informații despre proiectele de cercetare-dezvoltare pe care le-a condus ca director de proiect și granturile obținute, în cazul în care există astfel de proiecte sau granturi, indicându-se pentru fiecare sursa de finanțare, volumul finanțării și principalele publicații sau brevete rezultate;

- informații despre premii sau alte elemente de recunoaștere a contribuțiilor științifice ale candidatului,

**(Documentul nr. 3)**

4. lista de lucrări ale candidatului, în format tipărit **și în format electronic**. Lista completă de lucrări ale candidatului va fi structurată astfel:

- lista celor maximum 10 lucrări considerate de candidat a fi cele mai relevante pentru domeniul disciplinelor postului pentru care candidează;

- teza sau tezele de doctorat;

- brevete de invenție și alte titluri de proprietate industrială;

- cărți și capitole în cărți;

- articole/studii in extenso, publicate în reviste din fluxul științific internațional principal;

- publicații in extenso, apărute în lucrări ale principalelor conferințe internaționale de specialitate;

- alte lucrări și contribuții științifice sau, după caz, din domeniul creației artistice,

**(Documentul nr. 4)**

5. fișa de verificare a îndeplinirii standardelor universității de prezentare la concurs, în format tipărit **și în format electronic**, al cărei format standard este prevăzut de metodologia proprie. Fișa de verificare este completată și semnată de către candidat, **(Documentul nr. 5)**

6. documente referitoare la deținerea diplomei de doctor/dovada înmatriculării la un program de studii doctorale, fără depășirea perioadei maxime de studii, care include prelungirile admisibile conform legii: copia legalizată a diplomei de doctor și, în cazul în care diploma de doctor originală nu este recunoscută în România, atestatul de recunoaștere sau echivalare a acesteia, **(Documentul nr. 6)**

7. rezumatul, în limba română și într-o limbă de circulație internațională, a tezei de doctorat, pe maximum o pagină pentru fiecare limbă, **(Documentul nr. 7)**

8. declarație pe propria răspundere a candidatului în care indică situațiile de incompatibilitate prevăzute de Legea învățământului superior nr. 199/2023, cu modificările și completările ulterioare, în care s-ar afla în cazul câștigării concursului sau lipsa acestor situații de incompatibilitate; **(Documentul nr. 8)**

9. copii legalizate ale altor diplome care atestă studiile candidatului, **(Documentul nr. 9)**

10. copia cărţii de identitate sau, în cazul în care candidatul nu are o carte de identitate, a paşaportului sau a unui alt document de identitate întocmit într-un scop echivalent cărţii de identitate ori paşaportului, **(Documentul nr. 10)**

11. în cazul în care candidatul şi-a schimbat numele, copii de pe documente care atestă schimbarea numelui – certificat de căsătorie sau dovada schimbării numelui, **(Documentul nr. 11)**

12. maximum 10 publicaţii, brevete sau alte lucrări ale candidatului, **în format electronic**, selecţionate de acesta şi considerate a fi cele mai relevante pentru realizările profesionale proprii, **(Documentul nr. 12)**

13. Candidaţii la posturile de conferenţiar universitar sau cercetător ştiinţific gradul II trebuie să includă în dosarul de concurs cel puţin trei scrisori de recomandare ale unor personalităţi din domeniul respectiv, din ţară sau din străinătate, exterioare instituţiei de învăţământ superior al cărei post este scos la concurs, care au acceptat să elaboreze aceste scrisori de recomandare privitoare la calităţile profesionale ale candidatului. Candidaţii la posturile de profesor universitar sau cercetător ştiinţific gradul I trebuie să includă în dosarul de concurs cel puţin trei scrisori de recomandare ale unor personalităţi din domeniul respectiv din străinătate, care au acceptat să elaboreze aceste scrisori de recomandare privitoare la calităţile profesionale ale candidatului. În cazul domeniilor științifice cu specific românesc, scrisorile de recomandare pentru candidaţii la posturile de profesor universitar sau cercetător ştiinţific gradul I pot proveni şi din partea unor personalităţi din domeniul respectiv din România, exterioare instituţiei de învăţământ superior al cărei post este scos la concurs. **(Documentul nr. 13)**

14. certificat de cazier judiciar,

15. certificat de integritate comportamentala,

16. certificat medical, eliberat pe un formular specific adoptat prin ordin comun al ministrului educației și ministrului sănătății,

17. avizul medical pentru exercitarea profesiei didactice, eliberat conform prevederilor ordinului comun al ministrului educației și al ministrului sănătății,

18. atestatul de abilitare, doar pentru postul de profesor universitar,

19. copia atestatului de abilitare/ordinului privind acordarea calității de conducător de doctorat,

20. copie certificat/atestat Modul psihopedagogic,

21. chitanță taxă înscriere concurs.

*Toate copiile vor fi certificate "conform cu originalul" de către Oficiul Juridic. În cazul în care dosarul este transmis prin intermediul serviciilor poștale sau de curierat, ori electronic, copiile trebuie să fie legalizate sau candidatul va ajunge cu documentele în original la Oficiul Juridic*.

Documente depuse după înscriere, așezate în dosar în fața documentelor depuse de candidat:

22. Avizul juridic, emis de Oficiul Juridic,

23. Deciziile de numire a comisiei de concurs și a comisiei de contestații,

24. Declarația președintelui și a membrilor comisiei de concurs privind conflictul de interese şi incompatibilitate*,*

25. Referatele de apreciere ale membrilor comisiei de concurs,

26. Raportul privind concursul din partea preşedintelui comisiei (cu semnăturile tuturor membrilor comisiei),

27. Extras din Procesul verbal al şedinţei Consiliului Facultăţii în care s-a validat raportul Comisiei de concurs, însoţit de Lista membrilor Consiliului Facultăţii cu semnăturile celor prezenţi

28. Extras din Procesul verbal al şedinţei Senatului Universitar în care s-a validat hotărârea Consiliului Facultăţii, însoţit de Lista membrilor Senatului universitar cu semnăturile celor prezenţi,

29. Referat de prezentare din partea Senatului Universitar prin care se recomandă conferirea titlului didactic, în urma aprobării rezultatului concursului de către acesta.

Notă:

**Dosarul de concurs va fi prezentat în biblioraft negru, fiecare filă fiind perforată și prinsă individual.**

Fiecare document va fi numerotat de candidat, conform opisului privind CONŢINUTUL DOSARULUI DE CONCURS, cu numere de la 1 la 21, după modelul “DOCUMENTUL NR. \_\_\_” în colțul din dreapta sus.

Dosarul de concurs constituit de candidat şi avizat de Oficiul juridic se depune la Registratura UVT, Aleea Sinaia, nr. 13, Târgoviște.

Dosarul de concurs este constituit de candidat și se depune la Registratura Universității "Valahia" din Târgoviște, Aleea Sinaia, nr. 13, Târgoviște, direct sau prin intermediul serviciilor poștale sau de curierat care permit confirmarea primirii, ori electronic, la adresa de e-mail a instituției, cu confirmare de primire.

Dosarul de concurs trebuie să conțină și un CD care să includă elementele prevăzute la punctele 3, 4, 5 și 12.

Pt. informaţii suplimentare se vor consulta metodologiile de concurs şi, telefonic, la Biroul Resurse Umane şi prorectorul cu atribuţii în domeniul învăţământului şi asigurării calităţii - 0245/206101.